b'\n_START_ARTICLE_\nRobert Anton Wilson\n_START_SECTION_\nEl\xc3\xa4m\xc3\xa4\n_START_PARAGRAPH_\nRobert Anton Wilson syntyi metodistisairaalassa, Brooklynissa, New Yorkissa ja vietti ensivuotensa Brooklynin Flatbushissa, mist\xc3\xa4 h\xc3\xa4n noin nelj\xc3\xa4n tai viiden vuoden ik\xc3\xa4isen\xc3\xa4 muutti perheens\xc3\xa4 kanssa Brooklynin Gerritsen Beachiin, miss\xc3\xa4 h\xc3\xa4n eli kunnes t\xc3\xa4ytti 13._NEWLINE_Wilson k\xc3\xa4rsi poliosta nuorena, mink\xc3\xa4 seurauksena h\xc3\xa4nelle kehittyi postpoliosyndrooma, joka oli vuosikymmeni\xc3\xa4 heikkolaatuinen, tai olematon. Vanhemmaksi tullessaan Wilsonin oireet pahenivat, ja h\xc3\xa4nen jalkansa \xe2\x80\x94 ja muu ruumiinsa \xe2\x80\x94 heikkeniv\xc3\xa4t pahasti. Wilsonin kaaduttua kes\xc3\xa4kuussa 2006 postpoliosyndrooma muuttui niin pahaksi, ett\xc3\xa4 h\xc3\xa4n joutui sairaalaan._NEWLINE_Poliittiseen The Huffington Post -blogiin kirjoittava Paul Krassner raportoi 22. kes\xc3\xa4kuuta 2006 Robert A. Wilsonin olevan kuolinvuoteellaan l\xc3\xa4heistens\xc3\xa4 ja hoitajien ymp\xc3\xa4r\xc3\xb6im\xc3\xa4n\xc3\xa4. Wilson j\xc3\xa4i henkiin, mutta oli vuoteenomana siit\xc3\xa4 l\xc3\xa4htien._NEWLINE_Kirjailija Douglas Rushkoff ilmoitti 2. lokakuuta 2006 Wilsonilla olevan suuria taloudellisia ongelmia._NEWLINE_Rawilson.comin etusivu sis\xc3\xa4lti 3. lokakuuta l\xc3\xa4htien pyynn\xc3\xb6n lahjoituksista RAW:n sairaalakuluihin. Slashdot, Boing Boing ja Church of the SubGenius osallistuivat kampanjaan linkitt\xc3\xa4m\xc3\xa4ll\xc3\xa4 Rushkoffin pyynt\xc3\xb6\xc3\xb6n._NEWLINE_10. lokakuuta h\xc3\xa4nen kotisivuillaan kerrottiin lahjoituksia tulleen yli odotusten, ja ett\xc3\xa4 ne riitt\xc3\xa4isiv\xc3\xa4t ainakin puoleksi vuodeksi.\n_START_SECTION_\nKirjoitukset\n_START_PARAGRAPH_\nWilsonin tunnetuin teos Illuminatus!-trilogia (1975) (julkaistu Suomessakin Liken kustantamana), jonka h\xc3\xa4n kirjoitti yhdess\xc3\xa4 Robert Shean kanssa, tutki humoristisesti yhdysvaltalaisten salaliittoja koskevaa vainoharhaisuutta. Suuren osan kirjojen oudoimmasta materiaalista on per\xc3\xa4isin kirjeist\xc3\xa4, joita l\xc3\xa4hetettiin Playboy-lehden "Playboy Forumiin", jonka toimittajina Wilson ja Shea ty\xc3\xb6skenteliv\xc3\xa4t. Kirjat sekoittavat todellisuutta mielikuvituksen kanssa saadakseen lukijansa tilaan, jota Wilson nimitt\xc3\xa4\xc3\xa4 "Operation Mindfuckiksi". Trilogia, kuten monet muut Wilsonin kirjoituksista, sis\xc3\xa4lt\xc3\xa4\xc3\xa4 Celinen lakeina tunnetuiksi tulleet anarkistiset aksioomat. Wilson laajensi useita Illuminatus!-kirjojen teemoista my\xc3\xb6hemmiss\xc3\xa4 kirjoituksissaan._NEWLINE_Trilogia voitti libertaristisen Prometheus-lehden Prometheus Hall of Fame -kunniapalkinnon 1986, ja se sovellettiin 10 tuntia kest\xc3\xa4v\xc3\xa4ksi rock-oopperaksi joka esitettiin Ison Britannian Kansallisteatterissa RAW:n itse tehden siin\xc3\xa4 my\xc3\xb6s kameoroolin._NEWLINE_Cosmic Trigger I: Final Secret of the Illuminatissa (1997) ja muissa teoksissaan h\xc3\xa4n tutkii diskordianismia, sufismia, futurologiaa, zen buddhismia, Dennis ja Terence McKennaa, Aleister Crowleyn ja G. I. Gurdjieffin okkultisia rituaaleja, illuminatia, vapaamuurareita, yogaa ja muita esoteerisia ja vastakulttuurin filosofioita. _NEWLINE_Prometheus Rising (1983, 1997) ja Quantum Psychology (1990) -kirjoissaan h\xc3\xa4n hy\xc3\xb6dynt\xc3\xa4\xc3\xa4 muassa Timothy Learyn kahdeksan piirin mallia ihmisen tietoisuudesta, ja tarjoaa tapoja tulla tietoiseksi k\xc3\xa4ytettyjen uskomusj\xc3\xa4rjestelmien, "todellisuustunnelien" rajoituksista. Learyn tavoin h\xc3\xa4n tuki ihmisten avaruuden kansoittamista, \xc3\xa4lyn kasvattamista ja el\xc3\xa4m\xc3\xa4npident\xc3\xa4mist\xc3\xa4: esi-transhumanistista aatetta, jota Leary kutsui SMI\xc2\xb2LE:ksi (SM=Space Migration, I\xc2\xb2=Intelligence Increase, LE=Life Extension). _NEWLINE_Wilson lainaa teorioita monilta ajattelijoilta, esimerkiksi Buckminster Fullerin utopistisia teorioita, Marshall McLuhanin mediateorioita sek\xc3\xa4 Richard Bandlerin neurolingvistist\xc3\xa4 ohjelmointia._NEWLINE_Ironisesti \xe2\x80\x94 ottaen huomioon kuinka h\xc3\xa4n on pitk\xc3\xa4\xc3\xa4n pilkannut new age -uskomuksia \xe2\x80\x94 Wilsonin kirjoja l\xc3\xb6ytyy usein kirjakaupoista, jotka ovat erikoistuneet new ageen._NEWLINE_H\xc3\xa4n on sanonut kohdanneensa maagisia "olentoja". Kysytt\xc3\xa4ess\xc3\xa4 olivatko n\xc3\xa4m\xc3\xa4 olennot "todellisia", h\xc3\xa4n vastasi niiden olleen "tarpeeksi todellisia", muttei kuitenkaan "yht\xc3\xa4 todellisia kuin verovirasto", sill\xc3\xa4 olennoista oli helpompi p\xc3\xa4\xc3\xa4st\xc3\xa4 eroon. Mm. Cosmic Trigger -kirjassaan h\xc3\xa4n tekee selv\xc3\xa4ksi ettei usko tai ole uskomatta kuvaamiensa olemassaoloon. H\xc3\xa4n on varoittanut vasta-alkajia okkulttisista rituaaleista, sill\xc3\xa4 niiden kanssa h\xc3\xa4t\xc3\xa4ily voi johtaa "energioiden" vapautumiseen, jotka puolestaan saattaisivat ajaa ihmisen "melko hulluiksi". Niiden sijaan h\xc3\xa4n on kehottanut aloittamaan NLP:ll\xc3\xa4, zenill\xc3\xa4, perusmeditaatiolla tai vastaavilla ennen siirtymist\xc3\xa4 mahdollisesti h\xc3\xa4iri\xc3\xb6t\xc3\xa4 aiheuttaviin toimiin._NEWLINE_Wilsonilla oli pitk\xc3\xa4, vuonna 1982 alkanut suhde Association for Consciousness Explorationiin (ACE). H\xc3\xa4n puhui useissa yhdistyksen kokouksissa vuonna 1984, ja vieraili monilla Starwood Festivaaleilla. Illuminatus!-kirjasarjan toinen kirjoittaja Robert Shea ja Wilsonin vaimo Arlen Riley Wilson vierailivat h\xc3\xa4nen kanssaan ACE:n WinterSun Symposiumissa. He toimivat h\xc3\xa4nen Amerikan luentoagentteina h\xc3\xa4nen asuessaan Irlannissa, ja is\xc3\xa4nn\xc3\xb6iv\xc3\xa4t h\xc3\xa4nen The Inner Frontier -lavaesiintymisen, jonka h\xc3\xa4n piti elinik\xc3\xa4isen yst\xc3\xa4v\xc3\xa4ns\xc3\xa4 Timothy Learyn kanssa Clevelandissa Ohiossa vuonna 1989._NEWLINE_Vuoden 2003 High Times -lehden haastattelussa RAW kuvasi itse\xc3\xa4\xc3\xa4n "malliagnostikoksi" sanoen, ettei kiell\xc3\xa4 tai hyv\xc3\xa4ksy mit\xc3\xa4\xc3\xa4n "maailmankaikkeuden karttaa tai mallia" sataprosenttisesti. "Korzybskia seuraten ajattelen asioita todenn\xc3\xa4k\xc3\xb6isyyksin\xc3\xa4, en kiistattomina tosiasioina... omaper\xc3\xa4ist\xc3\xa4 asenteessani on ainoastaan se, miten sovellan sit\xc3\xa4 kovista kovimpien tieteiden ja fysiikan ulkopuolelle pehme\xc3\xa4mpiin tieteisiin, aina ei-tieteisiin, kuten politiikkaan, ideologiaan, valamiehist\xc3\xb6jen lukemiin tuomioihin ja \xe2\x80\x94 tietenkin \xe2\x80\x94 salaliittoteorioihin."_NEWLINE_Yksinkertaisemmin sanottuna, h\xc3\xa4n "ei usko mit\xc3\xa4\xc3\xa4n", sill\xc3\xa4 "usko on ajattelun kuolema"._NEWLINE_RAW on nimennyt filosofiansa "maybe logiciksi" ("ehk\xc3\xa4logiikka"), joka on my\xc3\xb6s h\xc3\xa4nest\xc3\xa4 vuonna 2006 tehdyn dokumentin nimi. Dokumentti sis\xc3\xa4lt\xc3\xa4\xc3\xa4 kuvamateriaalia Wilsonista yli 25 vuoden ajalta._NEWLINE_Vaikkakin h\xc3\xa4n on p\xc3\xa4\xc3\xa4asiassa julkaissut materiaalia omalla nimell\xc3\xa4\xc3\xa4n, Wilson on my\xc3\xb6s k\xc3\xa4ytt\xc3\xa4nyt Baijerin Illuminatiin liittyvi\xc3\xa4 pseudonyymej\xc3\xa4, kuten Mordecai Malignatus ja Mordecai the Foul._NEWLINE_Wilson johti Committee for Surrealist Investigation of Claims of the Normal:ia eli CSICON:ia, joka on CSICOP:ia pilkkaava parodiaj\xc3\xa4rjest\xc3\xb6. Wilson vieraili useissa Disinformationin tapahtumissa._NEWLINE_Robert Anton Wilson summasi el\xc3\xa4m\xc3\xa4nasenteensa optimistisuudeksi, hyv\xc3\xa4ntuulisuudeksi, rakkaudeksi ja hyv\xc3\xa4ksi huumoriksi.\n_START_SECTION_\nKuolema\n_START_PARAGRAPH_\nWilson sairasti poliota ja joutui sen j\xc3\xa4lkitautien seurauksena py\xc3\xb6r\xc3\xa4tuoliin viimeisin\xc3\xa4 vuosinaan. Kun h\xc3\xa4n sairauskulujensa seurauksena koki viimeisin\xc3\xa4 elinkuukausinaan henkil\xc3\xb6kohtaisen konkurssin, h\xc3\xa4nen yst\xc3\xa4v\xc3\xa4ns\xc3\xa4 ja ihailijansa j\xc3\xa4rjestiv\xc3\xa4t rahanker\xc3\xa4yksen, joka tuotti satoja tuhansia dollareita ja mahdollisti h\xc3\xa4nen viimeisten p\xc3\xa4iviens\xc3\xa4 viett\xc3\xa4misen mukavalla elintasolla. J\xc3\xa4lkitaudit johtivat viimein h\xc3\xa4nen poismenoonsa 11. tammikuuta 2007.'